РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/266-18

7. новембар 2018. године

Б е о г р а д

ЗАПИСНИК

17. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 6. НОВЕМБРА 2018. ГОДИНЕ

 Седница је почела у 12,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: мр. др Љубица Мрдаковић Тодоровић, др Драгана Баришић, др Десанка Репац, др Милован Кривокапић, др Данијела Стојадиновић, др Даница Буквић, проф. др Милан Кнежевић, др Светлана Николић Павловић, др Драган Весовић и др Радослав Јовић.

Седници Одбора је присуствовала заменица одсутног члана Одбора Милена Бићанин (др Муамер Бачевац).

 Седници нису присуствовали чланови Одбора: Ружица Николић, Бранка Стаменковић, проф. др Душан Милисављевић, проф. др Жарко Кораћ, Немања Шаровић, као ни њихови заменици.

 Седници је присуствовао из Министарства здравља државни секретар проф. др Берислав Векић.

 На предлог председника Одбора, већином гласова, усвојен је следећи:

Д н е в н и р е д

1. Разматрање Информације о раду Министарства здравља за период јануар-март 2018. године;
2. Разматрање Информације о раду Министарства здравља за период април-јун 2018. године;
3. Разматрање представки грађана и организација;

 4. Разно.

 Пре преласка на разматрање утврђеног денвног реда, усвојени су, без примедаба, записници 15. и 16. седнице Одбора, које су одржане 16. и 19. јула 2018. године.

Сагласно члану 76. Пословника Народне скупштине, Одбор је на предлог доц. др Дарка Лакетића, председника Одбора, једногласно одлучио да води заједнички претрес о прве две тачке дневног реда због континуираног рада ресорног министарства о чему су поднете две информације.

 **Прва и друга тачка дневног реда** – Разматрање Информације о раду Министарства здравља за период јануар-март 2018. годинеиРазматрање Информације о раду Министарства здравља за период април-јун 2018.године

 Председник Одбора доц. др Дарко Лакетић је подсетио да према члану 229. Пословника Народне скупштине министар информише надлежни одбор о раду министарства једном у три месеца. На седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору. О закључцима поводом поднете информације, Одбор подноси извештај Народној скупштини.

 Проф. др Берислав Векић, државни секретар Министарства здравља, представио је најзначајније активности Министарства за период јануар-март. Навео је следеће подзаконске акте, донете у извештајном периоду: Уредба о изменама и допунама Уредбе о плану мреже здравствених установа; Правилник о ближим условима, начину и поступку обављања метода и поступака традиционалне медицине; Правилник о изменама Правилника о ближим условима за обављање здравствене делатности у здравственим установама и другим облицима здравствене службе; Решење о давању сагласности на Правилник о садржају и обиму права на здравствену заштиту из обавезног здравственог осигурања и о партиципацији за 2018. годину; Закључак Владе о начину финансирања лечења лица оболелих од ретких болести у 2018. години; Закључак којим Влада даје сагласност да изузетно у 2018. години Републички фонд за здравствено осигурање асигнацијом измирује обавезе здравствених установа из Уредбе о плану мреже здравствених установа којима су блокирани подрачуни; Закључак којим је Влада сагласна да се изузетно у 2018. години принудном наплатом неће теретити средства намењена запосленима у здравственим установама из Уредбе о Плану мреже здравствених установа из средстава доприноса Републичког фонда за здравствено осигурање; Одлука о највишим ценама лекова за употребу у хуманој медицини, а чији је режим издавања на рецепт; Уредба о изменама Уредбе о критеријумима за формирање цена лекова за употребу у хуманој медицини чији је режим издавања на рецепт; Одлука о изменама Одлуке о највишим ценама лекова за употребу у хуманој медицини, а чији је режим издавања на рецепт; Решење о давању сагласности на Правилник о измени Правилника о Листи лекова који се прописују и издају на терет средстава обавезног здравственог осигурања; Правилник о изменама и допунама правилника о садржају захтева, односно документације за одобрење клиничког испитивања лека и медицинског средства, као и начину спровођења клиничког испитивања лека и медицинског средства; Национални програм за превенцију гојазности код деце и одраслих.

 Министарство је у извештајном периоду одобрило 602 специјализације за здравствене раднике и здравствене сараднике; издало 157 дозвола - лиценци на основу одредби Правилника о ближим условима које мора да испуњава предавач-испитивач из прве помоћи, начин стицања дозволе-лиценца, изглед и садржај дозволе –лиценце. Обрађени су предмети доктора медицине, доктора стоматологије и дипл. фармацеута за доделу назива примаријус (19); организовано је полагање стручних испита за 788 кандидата; ангажовано је 15 нових здравствених медијаторки које су у Деспотовцу прошле иницијалну обуку за рад на терену.

 Навео је неке од најзначајнијих међународних активности Министарства у овом периоду, као што су: рад на изради другог дела Годишњег извештаја о напретку у процесу евроинтеграција за Преговарачка поглавље у чијем раду учествује ово министарство; координација и учешће у Заједничким активностима Трећег програма ЕУ у области здравља (2014 - 2020); координација спровођења пројекта „Отворене заједнице - успешне заједнице", који спроводи Програм за развој УН и пројекта „Заједничка иницијатива Румунија - Србија против рака - Унапређење, дијагнозе и третмана малигних тумора" финансираног из средстава ИПА фондова у оквиру прекограничне сарадње Србија - Румунија. Сарадња са пројектима „Правна подршка преговорима" је настављена ради пружања подршке Србији у припремама за приступање Европској унији, као и континуиран рад на процесу европских интеграција и уклађивања законодавства са правним тековинама ЕУ, за области у надлежности Министарства здравља. Спроводе се активности у оквиру припремне фазе за аплицирање за средства Глобал фонда за борбу против ХИВ-а, маларије и туберкулозе за пројекат из области ХИВ/АИДС-а. Затим, Министарство здравља и италијански Национални центар за трансплантанцију, 27. фебруара 2017. године, потписали су Протокол о сарадњи у области донирања и трансплантације органа. Континуирана координација рада са Светском здравственом организацијом (СЗО) по плану потписаног новог двогодишњег уговора о сарадњи за период 2018-2019 којим су дефинисани приоритети двогодишње сарадње. Такође се спроводи и координација рада са ЕуроТрансплантом у циљу прелиминарног чланства наше државе и потписивања билатералног уговора са овом организацијом. Поменуо је учешће делегације Србије на представљању Извештаја за трећи циклус Универзалног периодичног прегледа Савета за људска права УН у Женеви, почетком 2018. године. Одржани су завршни састанци Твининг лајт пројеката:„Побољшање квалитета система микробиолошке дијагностике у функцији надзора заразних болести у Републици Србији" и пројекта „Јачање институционалних капацитета у пољу СоХО ради унапређења безбедности крви у трансфузилогији и трансплантацији**"**.

 У оквиру инспекцијских послова, санитарни инспектори у овом периоду су извршили укупно 12.219 инспекцијских надзора, као и 255 службених саветодавних посета по захтевима надзираних субјеката и плану инспекцијског надзора. Затим, припремљен је и усвојен План јавних набавки за 2018. годину и спроведени су поступци у складу са Планом, а извештаји о спроведеним јавним набавкама достављају се у апликативном софтверу Управе за јавне набавке и државној ревизији.

 Управа за биомедицину је забележила следеће активности: одржан је састанак са координаторима за трансплантацију ради дефинисања и конкретизовања радних задатака и активности у вези подизања и унапређења Донор и Програма трансплантације у Србији. Овом састанку присутвовали су координатори за трансплантацију и њихови заменици из донор болница, трансплантационих центара, ХЛА лабораторија за типизацију ткива, као и представници Управе за биомедицину. Одржане су радионице у оквиру пројекта „Јачање институционалних капацитета у области супстанци људског порекла ради унапређења безбедности крви у трансфузији и трансплантацији", за донорске болнице и трансплантационе центре, као и банке ћелија и ткива, као и радионица у циљу увођења информационог система у области трансфузиијске медицине. Од активноси Министарства у првом тромесечју издвојио је „Други пројекат развоја здравства Србије", финансиран из кредита Међународне банке за обнову и развој, ради унапређења система здравствене заштите у области финансирања, ефикасне набавке лекова и медицинских средстава, квалитета здравствене заштите и контроле одабраних приоритетних незаразних болести.

У области нормативних послова и активности за период април - јун 2018. године, Министарство је донело следеће подзаконске акте: Правилник о допуни правилника о ближим условима за спровођење континуиране едукације за здравствене радшке и здравствене сараднике; Правилник о изменама Правилника о номенклатури здравствених услуга на секундрном и терцијарном нивоу здравствене заштите; Правилник о номенклатури лабораторијских здравствених услуга на примарном, секундарном и терцијарном нивоу здравстве заштите; Закључак Владе којим се Влада саглашава да Министарство здравља предузме све мере из своје надлежности са циљем запошљавања најбољих 100 дипломаца медицинских факултета у здравственим установама у Републици Србији, а у складу са кадровским плановима здравствених установа и финансијским планом РФЗО; Решење о давању сагласности на Финансијски план Агенције за лекове и медицинска средства Србије за 2018. године; Закључак Владе о начину финансирања лечења лица оболелих од ретких болести у 2018. години, а којим је извршена измена и допуна Закључка Владе о начину финансирања лица оболелих од ретких болести у 2018. године; Закључак Владе којим се прихвата Колективни уговор за запослене РФЗО-а; Решење о давању сагласности на Правилник о Листи лекова који се прописују и издају на терет средстава обавезног здравственог осигурања; Одлука о изменама и допунама Одлуке о највишим ценама лекова за употребу у хуманој медицини, а чији је режим издавања на рецепт; Правилник о утврђивању Списка супстанци које се користе у недозвољеној производњи опојних дрога и психотропних супстанци ; Правилник о увозу медицинских средстава која нису регистрована; Правилник о утврђивању Списка психоактивних контролисаних супстанци.

Влади су упућени нацрти закона: Нацрт закона о људским ћелијама и ткивима и Нацрт закона о пресађивању људских органа. У поступку израде су: Нацрт закона о здравственом осигурању, Нацрт закона о здравственој заштити, Нацрт закона о здравственој исправности предмета опште употребе и Закон о изменама и допунама закона о супстанцама које се користе у недозвољеној производњи опојних дрога и психотропних супстанци. Усвојени су: Предлог националне стратегије за ретке болести у РС до 2023. године; Предлог стратегије јавног здравља у РС за период 2018-2026. године, са припремљеним Акционим планом; Предлог стратегије за унапређење менталног здравља.

Континуирано се спроводе следеће активности: издавање сагласности, односно давања мишљења на статуте здравствених установа у државној својини; израда решења о разрешењу и именовању директора и в. д. директора здравствених установа и решења о именовању и разрешењу чланова управних и надзорних одбора здравствених установа; израда отправака здравственим установама по закључцима Комисије за давање сагласности за ново запошљавање и додатно радно ангажовање код корисника јавних средстава у овом периоду за ново запошљавање за укупно 1141 лице и то: 438 са високом стручном спремом, 60 са вишом стручном спремом, 577 са средњом стручном спремом и 66 са нижом стручном спремом. Разматрају се захтеви здравствених установа за обезбеђењем кадра, као и припреме за израду кадровских планова за 2018. годину за здравствене установе из Плана мреже.

 У оквиру међународних активности током другог извештајног периода, Министарство је учествовало у заједничким активностима Трећег програма ЕУ у области здравља.Спроводи се пројекат „Наставак подршке за повећање и унапређење капацитета за управљање мигрантском кризом у Републици Србији - МАДАД 2", „Отворене заједнице - успешне заједнице", који спроводи Програм за развој УН и пројеката „Заједничка иницијатива Румунија - Србија против рака - Унапређење, дијагнозе и третмана свих малигних тумора" финансираног из средстава ИПА фондова у оквиру прекограничне сарадње Србија –Румунија. Припрема се Предлог стратегије за борбу против ХИВ/АИДС-а (2018 -2025) са Акциононим планом за период 2018 - 2021. године. Затим, 21. маја ове године, у Бакуу, Азербејџан, званично је потписан Меморандум о разумевању између Министарства здравља Републике Србије и Министарства здравља Републике Азербејџан о сарадњи у области здравства и медицинских наука. Делегација Републике Србије је учествовала на 71. заседању Светске здравствене скупштине у Женеви од 21. до 26. маја 2018. године.

У области инспекцијских послова у другом извештајном периоду, овај сектор Министарства је обрадио 897 предмета. Санитарни инспектори су извршили укупно 12.685 инспекцијских надзора као и 178 службених саветодавних посета по захтевима надзираних субјеката и плану инспекцијског надзора. Донето је 3.850 решења са мерама које треба предузети у циљу отклањања уочених неправилности и поднето је 207 захтева прекршајном суду и изречено 549 прекршајних налога. У здравственим установама у државној својини извршено је укупно 853 инспекцијска надзора, док је у здравственим установама у приватној својини и другим облицима здравствене службе извршено укупно 829 инспекцијских надзора. У сврху систематске контроле лекова/медицинских средстава и ванредне контроле укупно је узето 85 узорака који су предати Агенцији за лекове и медицинска средства на контролу квалитета.

Управи за биомедицину у овом периоду је достављено и обрађено 564 предмета. У здравственим установама реализовано је 6 донора, трансплантирано 18 солидних органа (11 бубрега, 4јетре и 3 срца). Одржана је обука надзорника осигурања медицинске струке РФЗО за контролу квалитета извештавања здравствених установа на секундарном и терцијарном нивоу здравствене заштите по систему дијагностички сродних група (ДСГ), као и радионице за представнике филијала РФЗО-а у вези са увођењем новог начина финансирања здравствених установа на секундарном и терцијарном нивоу.

У оквиру реализације уговора о набавци шест нових линеарних акцелератора и три ЦТ симулатора с пратећом опремом, завршени су сви грађевински радови и испоручена је сва опрема радиотерапијским центрима у Београду, Крагујевцу, Нишу и Кладову. Одржан је први састанак Радне групе за израду Националног програма „Србија протцв рака", на коме је договорен садржај будућег Националног плана борбе против рака 2018-2023. године, који ће бити усклађен с Европским водичем за квалитетне националне програме за контролу рака.

Поводом пројекта реконструкције клиничких центара у Србији, издвојио је следеће: извршена је пријава радова за Клинички центар Србије у складу са важећом грађевинском дозволом; добијена је сагласност на извештај о евалуацији тендера за изградњу КЦС од стране Европске инвестиционе банке (ЕИБ); извршена корекција тендерске документације за КЦ Војводине која се односи на део инструкције понуђачима и посебних услова уговора, прослеђена је ЕИБ-у; Клинички центар Ниш преузео је на себе обавезу одржавања објекта и свих система у објекту, док је за КЦ Крагујевац урађена радна верзија главног пројекта.

 Др Радослав Јовић је подржао рад Министарства здравља у извештајном периоду, те је оценио да је систем здравствене заштите у Србији напредовао по свим параметрима, што сматра да се може закључити и на онову ових извештаја. С тим у вези, навео је следеће: доношење низа квалитетних закона у области здравства допринело је већој безбедности наших грађана; кадровски развој је спречио колапс у овој области, јер се наше здравство у једном тренутку суочило са енормним недостатком специјалиста; захваљујући континуираној едукацији наши стручњаци могу да парирају колегама из Европе; обнављају се здравствени објекти, набавља савремена медицинска опрема и побољшава материјално стање запослених у здравству; међународна сарадња је подигнуна на највиши ниво а из извештаја се може закључити да је то континуирана активност Министарства. Постигнута је већа доступност система здравствене заштите грађанима Србије, што и јесте кључни циљ реформе у здравству, те стога одаје признање надлежнима за сва настојања и постигнућа у овој области.

 Након дискусије, Одбор се изјаснио о поднетим информацијама.

Одбор је на основу члана 229. Пословника Народне скупштине размотрио Информацију о раду Министарства здравља за период јануар - март 2018. године и одлучио већином гласова (за 10 гласова, 2 није гласало од укупно 12 присутних) да је прихвати.

Одбор је размотрио и Информацију о раду Министарства здравља за период април - јун 2018. године и одлучио већином гласова (за 10 гласова, 2 није гласало од укупно 12 присутних) да је прихвати.

Председник Одбора доц. др Дарко Лакетић је констатовао да јеОдбор, сагласно члану 229. Пословника Народне скупштине, размотрио поднете информације и одлучио да их прихвати, о чему ће поднети извештаје Народној скупштини.

 **Трећа тачка дневног реда** – Разматрање представки грађана и организација

 Председник Одбора доц. др Дарко Лакетић је обавестио присутне да је Радна група Одбора за разматрање представки у саставу: др Драгана Баришић, др Милован Кривокапић и проф. Жарко Кораћ, у петак 2. новембра 2018. године, размотрила нове представке пристигле Одбору и припремила предлоге за њихово решавање. Потом је дао реч известиоцу Радне групе.

 Др Драгана Баришић, известилац Радне групе, известила је Одбор о пристиглим представкама и предлозима за њихово решавање:

1. Подносилац: Удружење здравствених радника Ниш (07-2535/16-1, 07-2390/18 од 12.и 22.06.18.) **Предмет:** Небојша Вацић, председник Удружења здравствених радника Ниш пријављује неправилности у спроведеном изборном поступку за чланове Скупштине Коморе медицинских сестара и здравствених техничара Србије, који су одржани у јуну ове године, а које оцењује као незаконите, срамотне и тенденциозне. **Тражи да се изврши надзор над овом комором с обзиром на то да неправилности у њеном раду нису отклоњене а мере које су наложене нису предузете.**

Предлог Радне групе: **С обзиром на то да је чланом 49. Закона о коморама здравствених радника прописано да надзор над радом коморе врши Министарство здравља, представку проследити овом министарству на надлежност.**

1. Подносилац: Град Ужице, Скупштина града -Савет за здравље (06-408/18-2 **од 22.06.18) Предмет: Ургенција да се размотре разлози у допису број 06-05/18 од 20.02.2018. године, да Служба за трансфузију Опште болнице Ужице добије статус овлашћене трансфузиолошке установе са правним статусом Завода или другог облика организовања - субјединица са пуним делокругом рада, у складу са Законом о трансфузијској медицини. Траже подршку Одбора у интересу очувања добровољног давалаштва крви у Златиборском округу.**

Предлог Радне групе: На седници одржаној 13. јуна 2018. године Одбор је закључио да се захтев Града Ужице упути Министарству здравља, Управи за биомедицину, на надлежност, којима треба доставити и ову ургенцију.

1. Подносилац: Становници Меленаца (07-2506/18 од 13.07.18.)

**Предмет: Петиција становника Меленаца поводом насељавања интерно расељених лица у ово место упркос томе што у Меленцима постоје бројни инфраструктурни проблеми, као и бројне породице притиснуте социо-економским проблемима, те постављају питање којим ресурсима ће њихова локална заједница моћи да помогне овим интерно расељеним лицима да се ту социјализују и обезбеде себи оптималне услове за живот. Траже да се сачини програм планског масовног насељавања интерно расељених и прогнаних лица који ће бити транспарентан у јавности и усаглашен са могућностима одрживог развоја посебно са урбанистичким, инфраструктурним, али и социјалним, економским и другим капацитетима места; да се додатна популација интерно расељених и прогнаних лица која су планирана за настањивање у Меленцима у случају да достиже број од стотину људи распореди и по другим местима Општине Зрењанин или другим општинама у земљи водећи рачуна о одрживом развоју; да се нетранспаретни и несинхронизовани програм масовног планског насељавања итерно расељених и прогнаних лица, у случају да иза њега не стоји ни један државни, покрајински или орган локалне самопураве до даљег обустави; да се надлежни републички, покрајински органи и Град Зрењанин у складу са законском регулативом активније и ефикасније посвете решавању социјалних, економских, културних, породичних и индивидуалних прпоблема грађана и грађанки Меленаца у циљу побољшања квалитета њиховог свакодневног живота, очувања културне различитости.**

Предлог Радне групе: Представку проследити на надлежност Комесаријату за избеглице и Министарству за рад, запошљавање, бораачка и социјална питања, с обзиром на то да ово министарство обавља послове државне управе који се поред осталог односе на остваривање права и интеграцију избеглих и расељених лица, повратника по основу споразума о реадмисији ромског становништва и других социјално угрожених група.

1. Подносилац: Никица Стојановић, Нови Сад (07-3649/17-3 од 30.07.18.)

**Предмет: Обавештење Одбору да је Савету Медицинског факултета у Београду поднео жалбу на одговор декана број 5086/2 од 12. јула 2018. године уз које прилаже доказе за како наводи ''офталмолошки скандал'' изазван вештачењем Судско медицинског одбора, стручног тела Медицинског факултета у Београду које обавља послове вештачења у кривичним и грађанским поступцима и предметима по захтеву суда.**

Предлог Радне групе: С обзиром на то да се води кривични поступак пред Основним судом у Новом Саду, примедбе Никице Стојановића као тужиоца, може разматрати једино суд. С обзиром на то да је у конкретном случају именовани незадовољан наведеним вештачењем, може тражити ново вештачење- другог вештака преко суда.

1. Подносилац: Савез организација бубрежних инвалида РС (07-2837/18 од 13.09.18.)

**Предмет: Како је један од основних циљева Савеза пружање помоћи организацијама- чланицама ради побољшања услова и стандарда дијализе, Савез тражи од Одбора да размотри молбу Удружења бубрежних инвалида Крушевац. Наиме, пацијенти на дијализи чланови наведеног удружења наводе да је надлежна филијала РФЗО-а у Крушевцу, одбила да им рефундира трошкове превоза за путовање на дијализу, са образложењем да у оквиру домова здравља Расинског округа постоји организован превоз санитетом. С обзиром на то да су у питању особе које су 100% инвалиди, да се дијализирају сваког другог дана, да дијализа траје око 4 сата - у три смене (прва дијализа почиње у 7, 00 а трећа се завршава око 22,00 часа), пацијенти на дијализу путују и по неколико сати од свог места до дијализног центра. Чланови Удружења траже на основу члана 30. став 3. Закона о здравственом осигурању да им се призна право на накнаду трошкова превоза у вези са коришћењем здравствене заштите – дијализе, те наводе да им је РФЗО до 2012. године исплаћивао трошкове сопственог превоза за дијализу, (у висини аутобуске карте са пратиоцем, од места пребивалишта до дијализе), с тим да су пацијенти који нису у стању да возе користили санитетски превоз. Та прака је постојала од како се дијализирају пацијенти у Србији. Истичу да сопственим превозом скраћују време за путовање, а превоз санитетом траје по четири –пет сати ( комби санитет је максимално пун, пацијенте развозе од куће до куће), тако да су сваки други дан фактички по читав дан на дијализи и на превозу. Истичу да би услови за пацијенте били хуманији када би се растеретио санитет те омогућио квалитетнији живот и онима који иду сопственим превозом и онима који се превозе санитетом, а да је то за државу мали материјални издатак.**

Предлог Радне групе: Одбор је закључио да представку упути РФЗО-у на разматрање, уз сугестију да се питање чланова Удружења – осигураника на дијализи реши у складу са чланом 30. став 1. тачка 3. и чланом 104. став 3. Закона о здравственом осигурању, у циљу повољнијег остваривања права из обавезног здравственог осигурања.

1. Подносилац: Анонимна представка запослених у Институту за кардиоваскуларне болести Војводина у Сремској Каменици (07-4259/17-2 од 24.09.18.)

**Предмет: Апел да се хитно наложи инспекција целокупног рада Института, због како наводе флагрантног кршења медицинске струке и Закона о здравственој заштити, са трагичним последицама као и повреди људских права према међународним конвенцијама које је потписала Република Србија. Истичу да се у овој здравственој установи најтежим и потенцијално најризичнијим болесницима одбија пружање кардиохируршке помоћи уз непоштовање медицинских индикација, те да се ради о потпуној приватизацији ове институције за шта су одговорни управник Клинике за кардиохирургију проф. др Стаменко Шушак и директор Института у Сремској Каменици проф. др Александар Реџек, обојица повезани, како се наводи, кумовским везама и личним интересима. У представци је и доказни материјал за ове тврдње.**

Предлог Радне групе: Одбор је закључио да представку упути Министарсту здравља на надлежност (Сектор за инспекцијске послове).

1. Подносилац: др Мишко Јелчић, Краљево (180-261/18-2 од 24.09.18.)

**Предмет: Ургенција у вези са представком из фебруара месеца ове године, којом је подносилац указивао на коруптивни ризик члана 60. Нацрта закона о здравственој заштити којим се омогућава здравственом раднику, здравственом сараднику који раде пуно код једног послодавца, да могу код другог послодавца, ван радног времена, закључивати до три уговора о допунском раду. Незадовољан одговором добијеним из Министарства здравља којим се цитирао важећи закон, подносилац представке поново истиче да је Влада РС безрезервно подржала Националну стратегију за борбу против корупције, те да су се анализом правног оквира у области здравственог система уочили коруптивни елементи које треба елиминисати.** Предлог Радне групе: Одбор је упознат са одговором Министарства поводом овог питања.

1. Подносилац: Милан Миленковић, Власотинце (07-1083/18-1 од 28.09.18.)

**Предмет: Нове притужбе на поступање Полицијске управе Лесковац.** Одбор je на седници одржаној 13. јуна 2018. године, размотрио представку Милана Миленковића, којом износи да му је као ухапшеном лицу у пратњи полицијског службеника, дана 1. септембра 2014. године у Општој болници Лесковац, ускраћено право на пружање медицинске помоћи. Одбор је закључио да представку проследи Министарству унутрашњих послова, на разматрање, с молбом да Одбор обавестe о процедури поступања у оваквим ситуацијама. Предлог Радне групе: Одговор МУП-а поводом овог питања још није примљен.

1. Подносилац: Здравствени центар Врање (11-3104/18-1 од 5.10.18.)

**Предмет: Упознавање Одбора са захтевом који је прослеђем МЗ, а односи се на пријем медицинских радника у радни однос на неодређено време и то 32 доктора медицине и 31 медицински техничар. Траже подршку Одбора за овај горући проблем, с обзиром на то да би без занављања медицинског кадра Здравствени центар Врање дошао у ситуацију да у временском периоду од пет година практично остане без највећег броја лекара специјалиста као и медицинских техничара, чиме ће процес пружања здравствене заштите бити апсолутно угрожен.**

Предлог Радне групе: Одбор прослеђује представку Министартсву здравља, уз подршку Одбора оправданим захтевима Здравственог центра Врање за пријем у радни однос медицинских радника и а све у циљу несметаног фукционисања ове здравствене установе и оптималног задовољења здравствених потреба грађана Пчињског округа.

1. Подносилац: Завод за јавно здравље Врање (50-2986/18 од 27.09.18.)

**Предмет: На основу захтева ЗЦ Врање који се односи на занављање лекарског кадра у Општој болници Врање и Дому здравља Врање, Завод за јавно здравље Врање је након анализе старосне структуре доктора медицине у организационим јединицама ове здравствене установе, и у складу са важећим прописима, дао мишљење да постоји стручна оправданост занављања медицинског кадра у Општој болници Врање и то са 24 доктора- специјалиста и у Дому здравље Врање- 6 доктора специјалиста. Неопходно је додатно упутити на специјализацију још 6 лекара на секундарном нивоу, и 2 лекара на примарном нивоу здравствене заштите, како би се испоштовао законом предвиђен број лекара специјалиста.**

Предлог Радне групе: Представку проследити Министарству здравља на надлежност уз подршку Одбора оправданим захтевима Здравственог центра Врање, са мишљењем Завода за јавно здравље Врање.

1. Подносилац: Здравствени центар Врање (07-2938/18-1 од 24.09.18.)

**Предмет: Молба за подршку Одбора ради одобрења средстава за уређење грађевинског земљишта око новоизграђеног хируршког блока при Здравственом центру Врање, са наменом паркинга за запослене и пацијенте као и зелене површине. У том циљу је урађен идејни пројекат са трошковима у износу око 9.500.000,00 динара. С обзиром на то да је ова здравствена установа у финансијској блокади, то моле да им се одобре средства за уређење простора у завршној фази радова. У прилогу – идејно решење уређења простора Здравственог центра.**

Предлог Радне групе: Представку проследити Министарству здравља на надлежност уз молбу Одбора да се размотри могућност одобрења средстава за завршетак грађевинских радова у овој здравственој установи.

1. Подносилац: Душан Ђокић, Завод за хитну мед. помоћ Крагујевац (07-3057/18 од 4.10.18.) **Предмет: Подносилац представке др Душан Ђокић, педијатар у Заводу, наводи да су постојећи апарати магнетне резонанце у државним здравственим установама преоптерећени, да се због тога често кваре, што све продужава листе чекања деце за овај преглед. Зато покреће иицијативу да се савремени апарати магнетне резонанце приватног здравственог сектора укључе у систем државног здравства како би се растеретиле листе чекања деце за овај преглед, благовремено поставила дијагноза и дала одговарајућа терапија.** Предлог Радне групе: Одбор је закључио да представку упути Министарству здравља на разматрање, с молбом да Одбору достави мишљење о поднетој иницијативи.
2. Подносилац:Српско анатомско друштво Србије, Медицински факултет Нови Сад (07-3063/18 од 4.10.18.) **Предмет: Молба да се члановима Друштва, који су конкурисали у актуелном августовском конкурсном року, одобре специјализације ради унапређења квалитета наставе из анатомије, хистологије и ембриологије на медицинским факултетима у Србији.** Предлог Радне групе: Молбу Друштва упутити Министарству здравља на надлежност.
3. Подносилац: Ристановић Сретен, Београд (07-741/16 од 31. 08.2018.)

**Предмет: Обавештење свим надлежним органима о основаној сумњи да је при анализи воде дошло до замене узорка бр. 1721/V**

Предлог Радне групе: Према Уставу Републике Србије уређење власти почива на подели власти на законодавну, извршну и судску. Народна скупштина је носилац уставотворне и законодавне власти у Републици Србији. Сагласно томе, наводе односно сумње које се износе у представци са материјалним доказима треба доставити надлежном јавном тужилаштву.

1. Подносилац: Савез организација бубрежних инвалида РС (07-3351/18 од 29.10. 2018.)

**Предмет: Савез тражи да Одбор размотри молбу чланова Удружења деце бубрежних болесника и трансплантираних особа „ Све за осмех“, због проблема са којим се суочавају родитељи- мајке деце са инвалидитетом. Наиме, родитељи указују на нови закон и то одредбу члана 12. став 7. Закона о финансијској подршци породици са децом, којом је прописано да право на накнаду зараде односно накнаду плате за време одсуства са рада, ради посебне неге детета, не може се остварити за дете за које је остварено право на додатак за помоћ и негу другог лица. Родитељи истичу, да је туђа нега и помоћ право које остварује дете као 100% инвалид, као што је и боловање по основу неге болесног детета- право запослене мајке. Наглашавају да се у сваком тренутку дијализира неко дете чија мајка ради и да због неге детета, мајка мора да користи боловање. Тренутно је 18 деце на дијализи у Дечјој клиници у Београду. Траже да се ова законска одредба усклади са њиховим правима и потребама детета.**

Предлог Радне групе: Представку **доставити Министарству за рад, запошљавање, борачка и социјална питања, на надлежност сагласно члану 80. став1. Закона о државној управи, којим је предвиђено да су органи државне управе дужни да дају мишљење о примени одредаба закона и других општих аката у року од 30 дана, а полазећи од тога да је ово министарство било предлагач Закона о финансијској подршци породици са децом, чије је спровођење након усвајања овог закона у његовој надлежности.**

1. Подносилац: Застава Завод за здравствену заштиту радника д.о.о. др Михајло Мика Марковић 1, Крагујевац (07-3353/18 од 29.10. 2018.)

**Предмет: У својству в.д. директора ове установе прим. др сци. мед. Антонио Димитровски наводи да Завод са великим тешкоћама пружа здравствене услуге својим корисницима (услуге за 34 хиљаде радно активних становника, пружа 188 запослених у служби примарне здравствене заштите и служби лабораторије). Наиме, Завод поседује медицинску опрему за обављање делатности која је стара више деценија, која се често квари, те је треба зановити опремом вишег технолошког нивоа, као и набавити друге апарате који су неопходни за правовремено и квалитетно пружање услуга корисницима. Траже да се Заводу помогне да набави следећу медицинску опрему (дигитални мамограф, колпоскоп, фокометар, портабл спирометар, два ЕКГ апарата, ултразвучни апарат са ендовагиналном, абдоминалном, линеарном и кардиолошком сондом, дефибрилатор). Наводи да је од децембра 2015. године, РС постала власник ове установе, а Град Крагујевац је Одлуком Скупштине града, маја 2018. године, преузео оснивачка права над Заводом, са обавезом репрограма неизмирених пореза и доприноса.** Предлог Радне групе: Представку Завода доставити Министарству здравља на надлежност у смислу оставривања општег инереса у здравственој заштити. С обзиром на то да оснивачка права над овим заводом има Град Крагујевац, ову представку треба проследити и Скупштини Града Крагујевца.

1. Подносилац: Општа болница Параћин, Мајора Марка 12, Параћин (07-3377/18 од 31.10. 2018.)**Предмет: Др Слађана Васић, директор Опште болнице Параћин, изнела је потребе ове здравствене установе у погледу опреме и кадра који су им неопходни за пружање здравствених услуга становништу ове територије, те у том смислу упознају Одбор и траже подршку за решавање ових проблема у инересу пацијената.**

Предлог Радне групе: Представку доставити Министарству здравља на надлежност, с молбом да размотре оправданост захтева ове здравствене установе.

**Ради упознавања:**

* Стална делегација Народне скупштине РС у Парламентарној скупштини Савета Европе, 14. јуна 2018. године, Одбору је доставила резолуцију'' Фармакорезистентна туберкулоза у Европи'', која је усвојена у Стразбуру на Другом делу заседања Парламентарне скупштине Савета Европе, одржаном од 23. до 2. априла 2018. године.

ОДГОВОРИ НА ПРЕДСТАВКЕ:

**1. Министарство здравља, 25. јуна 2018. године, Одбору је доставила одговор на** представку Удружења грађана ИРКА, број 07 - 1017/18**;**

1. **Министарство здравља, 27. јуна 2018. године, Одбору је доставила одговор на** представку др Мишка Јелчића, Краљево, број 180 - 261/18**;**
2. **Министарство здравља, Сектор за инспекцијске послове, 28. јуна 2018. године, Одбору је доставила одговор на** представку Удружења дерматовенеролога број 07-386/18;
3. **Министарство здравља од 16. 07. 2018. године и Лекарска комора Србије, 28. јуна 2018. године, Одбору је доставила одговор на представку, број 07-42/18, која се односи на лиценцу др Александра Николића;**
4. **Институт за медицину рада Србије ''Др Драгомир Карајовић'', 9. јула 2018. године, Одбору** је доставило одговор на допис Синдиката запослених у здравству и социјалној заштити Србије **и Синдиката медицинских сестара и техничара Србије** (120-143/18 **од 22.01.18. и 29.01.2018. године);**
5. **Министарство здравља, Сектор за инспекцијске послове, Одељење за здравствену инспекцију, д**оставило је одговор на допис групе лекара Института за кардиваскуларне болести Војводине, са седиштем у Сремској Каменици, број 07-4259/17;
6. Кабинет министра без портфеља задуженог за демографију и популациону политику, 13.07.2018. године, Одбору је доставио одговор на допис Горана Динића и Марије Бјелице, број 07-861/18;
7. Институт за јавно здравље Србије, 25.07.2018. године, доставило је Одбору одговор на допис, број 5-95/18-1, у вези са увођењем Националног дана здраве коже у Национални календар здравља;
8. Медицински факултет Универзитета у Београду, 17. 07. 2018. године, доставио је Одбору одговор на допис, број 07-3649/17-2, поводом притужбе Никице Стојановића из Новог Сада.

Прихваћен је предлог председника Одбора да се Одбор у целини изјасни о предлогу Радне групе за решавање ових представки, осим ако неко тражи посебно гласање о одређеној представци.

 Прихваћена је сугестија проф. др Берислава Векића, државног секретара Министарства здравља, да представку под редним бројем 16. подносиоца Застава Завод за здравствену заштиту радника Крагујевац, треба проследити и Скупштини Града Крагујевца, с обзиром на то да оснивачка права над овим заводом има Град Крагујевац.

 Одбор је већином гласова (за 11 гласова, 1 није гласао од укупно 12 присутних) усвојио Предлог Радне групе за поступање по представкама, са допуном.

**Четврта тачка дневног реда –**Разно

На питање др Данијеле Стојадиновић да ли ће домови здравља бити под ингеренцијом Министарства здравља, како је то раније најављено, проф. др Берислав Векић, државни секретар, дао је обавештење да Нацрт закона о здравственој заштити, предвиђа прелазак примарне здравствене заштите на републички ниво. Прим. др Милован Кривокапић, захвалио је лично државном секретару Векићу на напорима да се омогуће услови за функционисање мреже здравствених установа у АП Косово и Метохији, на чему су грађани захвални.

 Поводом ове тачке дневног реда, више није било предлога ни дискусије.

 Седница је завршена у 13,00 часова.

 СЕКРЕТАР ПРЕДСЕДНИК

 Божана Војиновић Доц. др Дарко Лакетић